በአማራ ክልል ባለፉት 24 ሰዓታት ሦስት ሰዎች የኮሮናቫይረስ ተገኝቶባዋል፤ ሦስት ሰዎች ደግሞ ከበሽታው አገግመዋል፡፡
ባሕር ዳር፡ ሰኔ 05/2012 ዓ.ም (አብመድ) በአማራ ክልል ባለፉት 24 ሰዓታት በተደረገ 246 የላቦራቶሪ ምርመራ በሦስት ሰዎች ላይ የኮሮቫይረስ መኖሩ ተረጋግጧል፡፡ ባይረሱ እንዳለባቸው ከተረጋገጡት መካከል ሁለት ከጎንደር ከተማ አስተዳደር (አንድ ከለይቶ ማቆያ እና አንድ ለሌላ ሕክምና ሄዶ የናሙና ምርመራ የተደረገለት) እና አንድ ደግሞ ከደሴ ከተማ አስተዳደር ለይቶ ማቆያ የነበሩ ናቸው፡፡ቫይረሱ እንዳለባቸው የተረጋገጡት ከ22 እስከ 60 ዓመት ያሉ አንድ ወንድ እና ሁለት ሴቶች ናቸው፡፡በአማራ ክልል እስከ ዛሬ ሰኔ 5/2012 ዓ.ም ድረስ ለ4 ሺህ 74 ሰዎች የኮሮናቫይረስ ምርመራ ተደርጎ በ167 ሰዎች ላይ ቫይረሱ መገኘቱን የአማራ ክልል ጤና ቢሮ አስታውቋል፡፡ባለፉት 24 ሰዓታት በአማራ ክልል ሦስት ሰዎች ከቫይረሱ አገግመዋል፡፡ ያገገሙትም ሁለት ከጎንደር ከተማ አስተዳደር እና አንድ ከቦሩሜዳ ለይቶ ሕክምና መስጫ ማዕከል ነው፡፡ በአማራ ክልል አጠቃላይ 32 ሰዎች ከቫይረሱ አገግመዋል፡፡ ያገገሙት ሦስት ሰዎች ዛሬ በፌዴራል ጤና ሚኒስቴር ሪፖርት ያልተደረጉ ናቸው፡፡በክልሉ ቫይረሱ ተገኝቶባቸው በለይቶ ሕክምና መስጫ ማዕከላት የሚገኙት ሁሉም ሰዎች በመልካም ጤንነት ላይ ይገኛሉ፡፡ በጽኑ የሕክምና ክፍል ውስጥ የገባ ታማሚም የለም፡፡ በአማራ ክልል እስካሁን በቫይረሱ ምክንያት ሕይወቱ ያለፈ ሰው የለም፡፡